C.V. Jørgensen

Carsten Valentin (C.V.) Jørgensen (født 9. maj 1950 i Lyngby) er en dansk sanger og sangskriver. Mellemnavnet Valentin er et påtaget kunstnernavn og ikke lovformelig anerkendt.

Efter to pladeudgivelser i relativ ubemærkethed fik C.V. Jørgensen sit gennembrud med albummet Storbyens små oaser (1977), hvor hans satiriske tekster spiddede både den danske kolonihaveidyl og den akademiske intelligentsia. Blandt numrene fra albummet var "Entertaineren" og “Bellevue”, og bandet bestod - udover Carsten Valentin Jørgensen selv (vokal & guitar) - af Ivan Sonne Horn (guitar), Erik Falck (bas) og René Wulff (trommer). Denne konstellation blev kendt som "Det ganske lille band", der i årene fra 1976 til 1979 høstede stor succes og satte navnet "C.V. Jørgensen" på Danmarkskortet og som endvidere nåede at indspille tre plader der alle (efter nutidens salgstal) udmøntede sig i platinplader. Bandet var dog i to perioder udvidet med henholdsvis guitaristen Thomas Grue ("Vild i varmen") og keyboardspilleren og violinisten Lotte Rømer ("Solgt til stanglakrids").

Op gennem 1980'erne var Jørgensens tekster i klar opposition til yuppies og borgerlig politisk dominans. I 1980 indspillede han albummet Tidens tern sammen med den amerikansk-danske guitarist Billy Cross' Delta Cross Band. Sangen Costa del Sol, der er en satire over rige danske pensionisters flugt til skattely ved den spanske sydkyst, blev en landeplage. Cross og Jørgensen ragede kort efter uklar, og det videre samarbejde blev afbrudt. I januar 2006 blev Tidens tern udvalgt til at indgå i Kulturministeriets kulturkanon under kategorien populærmusik.

I 1990'erne skiftede C.V. Jørgensen radikalt stil med albummet Sjælland (1994), der blandede producer Kasper Windings pop-sound med svævende, free jazz-inspirerede messingblæsere. Musikalsk flyttede fokus fra et standardrock-format til en mere fri stil med vægt på atmosfære og stemning. Teksterne skiftede fra den ordrige, fortællende stil til stramme stemningsbilleder. Denne stil kendetegner også næste album Fraklip fra det fjerne, som udkom otte år senere, i 2002.

C.V. Jørgensen har i sin lange karriere endvidere arbejdet sammen med en række af dansk rocks musikalske profiler som blandt andre Tim Christensen, Aske Jacoby, Sanne Salomonsen, Billy Cross, Gert Smedegaard, Kasper Winding og Nils Henriksen.

I sensommeren 2009 vendte C.V Jørgensen for første gang i syv år tilbage til scenen, med tre koncerter under Århus Festuge. Ligeledes blev der i Århus afholdt en koncert på Northside Festivalen, lørdag den 9. juni 2018, som en del af en turné.

I en analyse fra 2017 udført af musikmagasinet GAFFA fandt man, at 33% af ordene i hans tekster var unikke, hvilket var højere end nogen anden dansk kunstner eller gruppe.

Diskografi

Studiealbum 
 En stynet strejfer (1974)
 T-shirts, Terylenebukser & Gummisko (1975)
 Storbyens små oaser (1977)
 Vild i varmen (1978)
 Solgt til stanglakrids (1979)
 Tidens tern (1980)
 Lediggang agogo (1982)
 Vennerne & vejen (1985)
 Indian Summer (1988)
 I det muntre hjørne (1990)
 Sjælland (1994)
 Fraklip fra det fjerne (2002)

Livealbum 
 Lige lovlig live (1986)
 Så live som muligt (2003)
 Sange fra scenen (2012)

Opsamlingsalbum 
 De 2 første (1979)
 Det ganske lille bands bedste (1980)
 16 hits (1992)
 Skygger og magi – syregrønne evergreens (1996)
 Fire originale album fra EMI's skatkammer (bokssæt, 2009)
 4 originale albums (bokssæt, 2010)
 Det ganske lille band 1977-1979 (bokssæt, 2011)

Andre album 
 Mig og Charly (med Kasper Winding) (1978)
 Johnny Larsen (med Kasper Winding, Ole Arnfred, Toots Thielemans) (1979)

Medvirkende på 
 Hookfarm Julepladen ("Dubletter" med Nis P. Jørgensen) (1976)
 Christianiapladen ("Ghetto Svend") (1976)
 Klatremus og de andre dyr i Hakkebakkeskoven ("Mikkel rævs vise" og "Ræveluskevise") (1990)
 From All of Us...  ("The Night Belongs to You") (1993)
 Tangokat ("Pjerrot og månen") (1995)
 Jesus & Josefine ("Flammerne") (2003)
 Songs for a Soundtrack - The Original Motion Picture Soundtrack for Simon & Malou ("Everybody's Got to Learn Sometime") (2009)

Film 
 C.V. Jørgensen - dokumentarfilm (1978)
 Musikportræt: C.V. Jørgensen - dokumentar (1994)
 C.V. Jørgensen - skygger og skønhed - dokumentarfilm (2006)

Referencer

Litteratur 
 Martinov, Niels: C.V. Jørgensen – En biografi om den danske rockpoet,

Eksterne henvisninger 

 
 
 CV om TV – En dansk Dante i den elektroniske skuggeheimen
 GAFFA: Opsummering af nogle af de vigtigste begivenheder i C.V. Jørgensens første 60 år
 DR2 Tema: C.V. Jørgensen, 2006

 
Har spillet på Roskilde Festival
Kunstnere på finansloven
Personer i Kraks Blå Bog
Dansksprogede forfattere fra Danmark
Personer med enkeltværker i Kulturkanonen
Personer fra Kongens Lyngby